**ՀԻՄՆԱՎՈՐՈՒՄ**

**ՏԿԵ ՆԱԽԱՐԱՐԻ «ՕԳՏԱԿԱՐ ՀԱՆԱԾՈՆԵՐԻ (ՀԱՆՔԱՅԻՆ ՌԵՍՈՒՐՍՆԵՐԻ)՝ ՊԵՏԱԿԱՆ ԿԱԴԱՍՏՐԻ (ՕՀՊԿ) ԵՎ ՕԳՏԱԿԱՐ ՀԱՆԱԾՈՆԵՐԻ ՊԱՇԱՐՆԵՐԻ ՊԵՏԱԿԱՆ ՀԱՇՎԵԿՇՌԻ (ՕՀՊՊՀ) ՎԱՐՄԱՆ ԱՎՏՈՄԱՏ ԿԱՌԱՎԱՐՄԱՆ ՏԵՂԵԿԱՏՎԱԿԱՆ ՀԱՄԱԿԱՐԳԵՐԻ (ԱՅՍՈՒՀԵՏ ՆԱԵՎ՝ ԱԿՏՀ) ՍՏԵՂԾՄԱՆ, ՎԱՐՄԱՆ ԵՎ ՊԱՀՊԱՆՄԱՆ ՆԵՐԴՐՄԱՆ ՃԱՆԱՊԱՐՀԱՅԻՆ ՔԱՐՏԵԶԸ ՀԱՍՏԱՏԵԼՈՒ ՄԱՍԻՆ» ՀՐԱՄԱՆԻ ՆԱԽԱԳԾԻ ԸՆԴՈՒՆՄԱՆ**

***1․ Անհրաժեշտությունը*** – «Օգտակար հանածոների (հանքային ռեսուրսների)՝ պետական կադաստրի (ՕՀՊԿ) և օգտակար հանածոների պաշարների պետական հաշվեկշռի (ՕՀՊՊՀ) վարման ավտոմատ կառավարման տեղեկատվական համակարգերի (այսուհետ նաև՝ ԱԿՏՀ) ստեղծման, վարման և պահպանման ներդրման ճանապարհային քարտեզը հաստատելու մասին» ՏԿԵ նախարարի հրամանի նախագծի (այսուհետ՝ Նախագիծ) մշակումը բխում է 2021 թվականի նոյեմբերի 18-ի ՀՀ կառավարության թիվ 1902-Լ որոշման 1-ին հավելվածի «Տարածքային կառավարման և ենթակառուցվածքների նախարարություն» բաժնի 20.1-ին կետի և Հանքարդյունաբերության ոլորտի զարգացման ռազմավարության գործողությունների պլանով սահմանված 1-ին նպատակի 1․1-ին թիրախային ուղղության 1-ին կետի պահանջներից: Սույն միջոցառման նպատակն է՝ մշակել ճանապարհային քարտեզ՝ ՕՀՊԿ և ՕՀՊՊՀ փոխգործելի ավտոմատ կառավարման տեղեկատվական համակարգերի ստեղծման, վարման, պահպանման և ներդրման համար։ Այնուհետև համաձայն հաստատված ճանապարհային քարտեզի՝ իրագործել ԱԿՏՀ ստեղծման աշխատանքները, որի արդյունքում կապահովվի տեղեկատվական համակարգերի ներդրման գործընթացը։ ՕՀՊԿ և ՕՀՊՊՀ ԱԿՏՀ-ն իրենցից ներկայացնելու են ռեսուրսների և պաշարների թվային կադաստր, որը ոչ միայն կներառի ինչպես տասնամյակներում կուտակված ողջ տեղեկատվությունը, այնպես էլ կնպաստի օրենսդրությամբ սահմանված գործառույթների արդյունավետ իրականացմանը։

***2․ Ընթացիկ իրավիճակը և խնդիրները –*** Ներկայում երկրաբանական ֆոնդում պահվող ողջ արժեքավոր տեղեկատվությունն ունի ոչ միայն արխիվային կամ գիտական նշանակություն, այլև տեղեկատվության պահպանման, թարմացման, տնօրինման, տնտեսվարողների կողմից ամենամյա հաշվետվությունների հիման վրա պաշարների շարժի վարման, հանքավայրերի և հանքերևակումների գույքագրման, այդ ամբողջ բազայի հիման վրա քաղաքացիներին և տնտեսվարողներին ծառայությունների մատուցման նշանակություն։ Ընդերքի մասին տեղեկության թվային կադաստրի **ստեղծումն էական նշանակություն ունի** Հայաստանի ընդերքի վերաբերյալ ՀԽՍՀ ժամանակից ժառանգություն ստացած **տեղեկատվությունը միջազգային ներդրողներին հասկանալի, մատչելի և պատշաճ ներկայացնելու** նպատակով։ Նշված միջոցառումը ենթակա է առաջնային կատարման և դրա հրատապությունը հիմնավորվում է այն հանգամանքով, որ ՀԽՍՀ ժամանակահատվածում Հայաստանի Հանրապետության ընդերքը խորքային կերպով ուսումնասիրվել է և այդ ուսումնասիրության տվյալները իրենցից ներկայացնում են թանկարժեք տեղեկատվություն (**նշված տեղեկատվության օգտագործումը հիմք է հանդիսանում ինչպես նոր հանքավայրերի հայտնաբերման և շահագործման, այնպես էլ օգտակար հանածոների արդյունահանման նպատակով երկրաբանական ուսսումնասիրությունների իրականացման համար)**, սակայն նշված տեղեկատվությունը 1930-ական թվականներից պահպանվում է թղթային և սկանավորված տարբերակով, ուստի առկա է դրա մաշվածությունը, ոչնչացումը բացառելու խնդիր, բացի այդ միջազգային ներդրողներին տեղեկատվությունը հասանելի դարձնելու և պատշաճ ներկայացնելու նպատակով անհրաժեշտ է դրա թվայնացում, որը մատչելի և հասկանալի կդարձնի Հայաստանի ընդերքի վերաբերյալ տեղեկատվությունը օտարերկրյա ներդրողներին։

***3. Նախագծի մշակման գործընթացում ներգրավված ինստիտուտները և անձինք*** – Սույն նախագիծը մշակվել է ՀՀ տարածքային կառավարման և ենթակառուցվածքների նախարարության կողմից:

***4. Ակնկալվող արդյունքը*** – Արդյունավետ, թափանցիկ և մատչելի էլեկտրոնային կառավարման համակարգի ներդրումը կնպաստի առավել արդյունավետ բաց, թափանցիկ և հաշվետու կառավարման համակարգի ապահովմանն ուղղված պետության հռչակած հանձնառությունների իրականացմանը։ Այն կնպաստի ինչպես պետական համակարգի ու պետական ծառայությունների արդյունավետ մատուցմանը, այնպես էլ մասնավոր հատվածում մրցունակության բարձրացմանը։ Միաժամանակ ոլորտային ամբողջական և մատչելի տեղեկության առկայությունը կարևոր նախապայման է ոլորտին առնչվող արդյունավետ որոշումների կայացման և բարեփոխումների իրականացման, ներդրումների ներգրավման, ինչպես նաև հանրային վերահսկողության համար։

Բացի այդ, օգտակար հանածոների հանքավայրերի և հանքերևակումների պետական կադաստրի (ՕՀՊԿ), օգտակար հանածոների պաշարների պետական հաշվեկշռի (ՕՀՊՊՀ) վարման նպատակով ***թվային տեղեկատվական բազաների առկայությունը հնարավորություն կստեղծի ապահովելու ոլորտային տարածական տվյալների ինտեգրմանը ՀՀ կադաստրի կոմիտեի ազգային գեոպորտալի շերտերում*** *(«Երկրաբանություն» և «Հանքային ռեսուրսներ / օգտակար հանածոներ» թեմատիկ խմբերի տարածական տվյալների շերտեր), ինչն էլ բխում է* **ՀՀ կառավարության 2019 թ. մայիսի 23-ի «Ինտեգրված կադաստրի ստեղծման հայեցակարգը և հայեցակարգից բխող միջոցառումների ծրագիրը հաստատելու մասին» N 672-Լ և ՀՀ կառավարության 2021 թվականի ապրիլի 8-ի «Ինտեգրված կադաստրի ստեղծման ռազմավարական ծրագիրը հաստատելու մասին» N 505-Լ որոշումներով հաստատված՝ ինտեգրված կադաստրի ստեղծման ծրագրից և այն ապահովող միջոցառումներից։**

***5.* Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները –** Ներկայացված նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում։

**6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Ներկայացվող նախագծերի մշակումը բխում է ՀՀ Ազգային ժողովի 2021թ.-ի օգոստոսի 26-ի № ԱԺՈ-002-Ն որոշմամբ հավանության արժանացած ՀՀ կառավարության 2021-2026թթ․ ծրագրի 2.8–րդ բաժնի 1-ին պարբերության 11-րդ կետով նախատեսված հանձնառություններից և 2020-2050թթ. Հայաստանի վերափոխման ռազմավարության 3-րդ մեգանպատակից, ինչպես նաև 2023թ․ մայիսի 11-ին հաստատված՝ Հանքարդյունաբերության ոլորտի զարգացման ռազմավարության գործողությունների պլանով սահմանված 1-ին նպատակից: